Zagrebački kvartet

**Zagrebački kvartet** najstariji je hrvatski komorni ansambl, osnovan 1919. godine.

Kvartet je nastupao u brojnim znamenitim koncertnim dvoranama širom svijeta poput Sydney Opera House, New York UN Concert Hall, Berlin Schauspielhaus, London St. John Smith Sq. i mnogim drugima. U svojoj bogatoj glazbenoj karijeri izdali su preko 40 gramofonskih ploča i dobitnici su brojnih domaćih i inozemnih nagrada. Godine 2007. dobili su diskografsku nagradu **[[porin (nagrada)|Porin]]** za životno djelo.

## Povijest sastava

Zagrebački kvartet 1919. godine utemeljili su Vaclav Huml, Ladislav Miranov, Milan Graf i Umberto Fabbri. U razdoblju do 1943. godine u Kvartetu nastupaju mnogi istaknuti glazbenici, među kojima su Dragutin Arany, Zlatko Topolski te Stjepan Šulek. Kvartet 1954. godine ponovno utemeljuju Josip Klima, Tomislav Šestak, Dušan Stranić i Zvonimir Pomykalo i time započinje drugo razdoblje Zagrebačkog kvarteta. Tijekom sljedeća četiri desetljeća kroz Kvartet prolaze mnogi glazbenici, a među njima su i Zlatko Balija, Fred Kiefer, Josip Stojanović, Ivan Kuzmić, Đorđe Trkulja, Marija Cobenzl, Goran Bakrač i mnogi drugi. Kvartet je nastupao počitavom svijetu i svirao u znamenitim koncertnim dvoranama poput Sydney Opera House, New York UN Concert Hall, Berlin Schauspielhaus, London St. John Smith Sq. i mnogim drugima. Od 1920. godine mnogi domaći i inozemni skladatelji svoja su djela posvetili Zagrebačkom kvartetu. Tijekom svoje glazbene karijere Kvartet je objavio preko 40 gramofonskih ploča i time trajno skrbe za domaće glazbeno stvaralaštvo.

Uz ansambl su nastupali istaknuti i proslavljeni glazbenici poput Ruže Pospiš-Baldani, Dunje Vejzović, Vladimira Ruždjaka, Stephena Kovacevicha, Vladimira Krpana, Ide Gamulin, Sergia Delmestra, Riccarda Caramelle i Lazara Bergmana. 2004. godine Zagrebački kvartet obilježio je 85 godina svoga djelovanja izvedbama svih gudačkih kvarteta i kvinteta Dmitrija Šostakoviča, te mnogobrojne uspjehe zaokružio ciklusom *Riznica hrvatske kvartetske glazbe*.

Zagrebački kvartet danas čine istaknuti glazbenici Sergej Evseev, braća Davor i Hrvoje Philips te Martin Jordan.

## Sezone

* **U sezoni 1994./'95.** Kvartet nastupa u brojnim koncertnim dvoranama širom svijeta od kojih su neke New York UN Concert Hall, Berlin Schauspielhaus, London St. John Smith Sq i mnoge druge.
* **U sezoni 1997./'98.** nastupaju u New Delhiju povodom 50. obljetnice nezavisnosti Indije, održavaju koncerte u Amsterdamu u Concertgebouw, u Kini, na festivalu u Berlinu, u Beethovenhausu u Bonnu, te na turnejama u Italiji, Velikoj Britaniji, Španjolskoj i Francuskoj.
* **U sezoni 1999/2000.** Zagrebački kvartet obilježava 80 godina djelovanja izvedbom "Die Kunst der Fuge" Johanna Sebastiana Bacha, te završava snimanje kvarteta Ludwiga van Beethovena. Snimaju televizijske emisije u Izraelu i Njemačkoj, a na festivalu u Comu integralno izvode kvartete Ludwiga van Beethovena. Za vrijeme turneje po Izraelu, skladatelj Daniela Galaya posvetio im je veliko djelo za gudački kvartet, praizvedeno u Vukovaru. Nakon toga objavljuju i CD s tonskim zapisom iz kripte crkve sv. Ane, u kojoj je prema predaji rođena Blažena Djevica Marija.
* **U sezoni 2001./'02.** Izvode djela istaknutih živućih hrvatskih skladatelja (Frane Parača, Ive Josipovića, Anđelka Klobučara), a za tu je prigodu osiguran izravan prijenos preko Iskon interneta preko kojega je organizirano slušanje u nekoliko europskih zemalja te u Americi. Autorskim večerima predstavljaju djela Borisa Papandopula, Jurja Stahuljaka, Stjepana Šuleka i Dore Pejačević.
* **U sezoni 2008./'09.** Kvartet će obilježiti 90 godina svoga djelovanja nizom koncerata. 25. studenog 2008. godine održali su koncert u Hrvatskom glazbenom zavodu u Zagrebu, gdje su izveli djela za gudački kvartet Josipovića (Ars diaboli), Haydna i Šostakovića.

## Nagrade

Zagrebački kvartet dobitnik je brojnih domaćih i inozemnih glazbenih nagrada. Članovi Kvarteta proglašeni su 1994. godine počasnim građanima povijesne Granade, kada su primili nagradu "Granada Historicay Cultural". Odlikovan je svim domaćim glazbenim nagradama, a između ostalih ističu se:

* Nagrada Milka Trnina (nagrada 1962., diploma 1994.)
* Nagrada Josip Štolcer Slavenski (1972.)
* Nagrada Vladimir Nazor - godišnja (1965., 1979.)
* Nagrada Vatroslav Lisinski (2002.)
* Povelja HUOKU - za doprinos razvoju orkestralne i komorne glazbe (1999.)
* Zlatna plaketa HUOKU (2004.)
* Diskografska nagrada Porin - za poseban doprinos hrvatskoj glazbenoj kulturi (2000.).
* Nagrada Vladimir Nazor - za životno djelo (2009.)

## Reference

## Vanjske veze

* Zagrebački kvartet - službene stranice  
* Hrvatska udruga orkestralnih i komornih umjetnika (HUOKU)  - Zagrebački kvartet